Les obres de construcció del col·legi Les Foies començaran en la segona meitat del 2020
19 desembre 2019

## Les obres de construcció del col·legi Les Foies començaran en la segona meitat del 202019 desembre 2019Última actualització: 14 juliol 2025

![](../gestion/img/_AO_9940-copia.jpg)  
  

L'alcaldessa de Gandia, Diana Morant; el vicealcalde i regidor d'Urbanisme, Josep Alandete; i la regidora delegada de Polítiques Educatives, Carmen Fuster, han presentat aquest matí el projecte per a la construcció del Col·legi d'Educació Infantil i Primària Les Foies que, en breu, iniciarà la seua licitació, la qual cosa vol dir que si tot va bé les obres podrien començar la segona meitat de 2020 i finalitzar després de 15 mesos d'execució d'obres.

**Diana Morant** ha afirmat que "_podríem dir que és el millor regal de Reis per als xiquets i xiquetes i per al professorat de centre. La construcció d'aquest col·legi ha estat molt esperada per la comunitat educativa i molt reivindicada, després d'estar en aules prefabricades 13 anys. Ara, per fi, l'alumnat podrà anar a classe en un edifici que reuneix les millors condicions per a tots_".

El nou centre s'alçarà sobre una parcel·la municipal de 7.240 metres i tindrà una superfície construïda de 1.673 metres quadrats i serà licitat per un preu de quatre milions d'euros.  
Es distribuirà en una planta baixa i primera planta i albergarà tres aules d'Infantil, sis aules de Primària, zona esportiva-gimnàs i menjador, tot i que s'ha contemplat una possible ampliació de les instal·lacions en el projecte en cas que fos necessari.  
També compta amb aules d'informàtica i de Música i l'edifici estarà dotat amb el nivell A d'eficiència energètica, i s'ha incorporat climatització eficient.

L'alcaldessa ha destacat que la Generalitat ha autoritzat amb el pla Edificant la delegació de les 13 competències que faran possible la construcció, reforma i millora en tots els centres educatius públics de la ciutat per valor de 23 milions d'euros.

"_Hem estat model i exemple, ja que som un dels pocs municipis valencians que ja té delegades totes les competències. El Govern de Gandia s'ha implicat totalment i hem assumit tots els projectes necessaris, sempre de la mà de la comunitat educativa de cada centre, que és qui millor coneix les seues necessitats_" i ha volgut agrair a tots els funcionaris dels departaments d'Educació, Urbanisme i Contractació el treball que realitzen durant els últims mesos per aconseguir que el pla Edificant siga una realitat a Gandia.

Per la seua banda, **Josep Alandete** ha destacat que en dos anys, comptarem amb un centre totalment nou per als alumnes del Grau i va voler destacar el treball que realitzen els tècnics del departament d'Urbanisme per supervisar la redacció dels projectes, sempre de la mà de la comunitat educativa. "_D'aquesta manera, aconseguim que totes les necessitats dels alumnes i el professorat siguen incloses en els projectes finals_" i ha afirmat que "_davant les crítiques d'alguns, l'Edificant no para i tots els projectes estan complint les fases dels diferents processos administratius_".

El vicealcalde ha incidit que aquesta mesura possibilita que tots els xiquets i xiquetes tinguen les mateixes oportunitats. "El combat de les desigualtats ha d'iniciar-se des dels més menuts. En aquest sentit, l'aposta de Govern del Botànic i del nostre es total. Per fi, d'ací a dos cursos podrem eliminar les aules prefabricades en què han estat els alumnes des de 2007".

Finalment, **Carmen Fuster** va posar en valor l'èxit de la iniciativa. "_Tots els agents estem col·laborant. Tenim al departament d'Educació, al d'Urbanisme i al de Contractació treballant molt per fer realitat aquests 13 projectes i sempre amb el suport i la complicitat de la comunitat educativa. Ells estan mostrant la seua satisfacció perquè tots els projectes contemplen les seues necessitats"_.

La regidora delegada també va explicar l'estat de tots els processos dels centres escolars i educatius que s'han posat en marxa amb motiu de l'Edficant.

[Documentos adjuntos](../gestion/documentos/11.jpeg)

[Twittear](https://twitter.com/share)